གསུམ་པ་གཤེན་རབ་བམ་སེམས་དཔའ་དཀོན་མཆོག་གི་ཆ་མཐུན་རབ་བྱུང་གི་རྟགས་ཙམ་འཛིན་པ་ལའང་སེམས་དཔའ་དངོས་ཀྱི་འདུ་ཤེས་བསྐྱེད་ནས་གུས་པར་བྱ་དགོས་སོ།།གཞན་ཡང་སྐྱབས་སུ་མ་སོང་ན།སྐྱོན་ཡོད་མེད་སྙམ་ན།ཡོད་དེ།ཕྱི་ནང་གསང་བའི་བདུད་རྣམས་ཀྱིས་དང་བོ་བསམ་པ་ལ་བར་དུ་གཅོད།བར་དུ་དགེ་བ་ལ་བར་དུ་གཅོད་པ་དང་།ཐ་མ་ཚེ་ལ་བར་དུ་གཅོད་པ་དང་།མཐར་ཐུག་ངན་སོང་གསུམ་གྱི་གནས་སུ་ཕུལ་བར་འགྱུར་ཏེ།སེམས་ལུང་གསལ་བའི་སྒྲོན་མེད་ལས།གཡུང་དྲུང་གནས་བཞིར་སྐྱབས་སུ་མ་སོང་ན།།བདུད་དང་མུ་སྟེགས་འཁོར་བའི་བསླུ་བྲིད་འབྱུང་།།ཞེས་སོ།།དེང་སང་ཡང་རྣམ་ཀུན་དཀོན་མཆོག་ལ་མཆོད་པའི་ལས་ལ་འབད་ཅིང་རྒྱུ་འབྲས་བརྩི་སྲུང་བྱེད་མཁན་དག་ལ་དེ་འདྲའི་བསླུ་བྲིད་མི་འབྱུང་ཞིང་།དཀོན་མཆོག་མཆོད་པའི་ལས་ལ་མི་བརྩོན་པར་སྐྱབས་འགྲོའི་བསླབ་བྱ་སྣང་མེད་དུ་བྱས་ཤིང་རྒྱུ་འབྲས་ཁྱད་དུ་བསད་པ་དག་གནས་སྐབས་ཙམ་དུ་འབྱོར་ཕྱུག་ལྡན་ཡང་ཕྱི་ནང་གི་བདུད་རྣམས་ཀྱིས་བསླུས་ཏེ།དང་བོ་རང་ནོར་བརླགབར་དུ་གཞན་ནོར་འཕྲོགཐ་མ་རྒྱལ་ཁྲིམས་ལ་བཅུག་པ་མ་ཟད་རང་སྲོག་འདོར་དགོས་པ་མང་དུ་བྱུང་བ་རྣམས་ཀྱང་དོན་དུ་སྐྱབས་སུ་མ་སོང་བའི་ཉེས་སྐྱོན་ཡིན་ཟེར་ན་མི་ཆོག་པ་མེད་སྙམ།སྐྱབས་སུ་སོང་བའི་ཡོན་ཏན་ནི།ནང་བ་སངས་རྒྱས་པའི་ཁྱུར་ཚུད།སྡོམ་པ་ཐམས་ཅད་ཀྱི་རྟེན་དུ་འགྱུར་བ་དང་།ཐར་བའི་ས་བོན་འདེབས་པ།མི་དང་མི་མ་ཡིན་པའི་བར་ཆོད་ཀྱིས་མི་ཚུགས་པ་དང་།སྔོན་བསགས་ཀྱི་ལས་སྒྲིབ་ཟད་པ།ཕྱིན་ཆད་མི་དགེ་བའི་ལས་མི་བྱེད་པ་དང་།གནས་སྐབས་ངན་སོང་གི་འཇིགས་པ་ལས་སྐྱོབ་པ།ལམ་གྱི་ཡོན་ཏན་གོང་འཕེལ་དུ་འགྲོ་ཞིང་མཐར་ཐུག་སངས་རྒྱས་ཀྱི་གོ་འཕང་ཐོབ་པ་ལ་སོགས་ཕན་ཡོན་དཔག་ཏུ་མེད་པ་ཡོད་ཅེས།མཉམ་མེད་ཤེས་རབ་རྒྱལ་མཚན་དང་།ཀུན་མཁྱེན་ཤར་རྫ་བ་སོགས་ཀྱིས་གསུངས་པའི་ཕྱིར།།